Crocodile Dundee

Handling

Den unge kvinnelige journalisten Sue Charlton (Linda Kozlowski) har reist helt fra New York til Australia for å intervjue en eventyrer og krokodillejeger som skal ha fått beinet sitt bitt av av en krokodille. Til tross for det skal han ha klart å drepe krokodillen med sine egne hender, og dra både seg selv og krokodillen inn til nærmeste tettsted. Sue synes historien høres interessant ut, og ber redaktøren om lov til å ta kontakt med mannen, som nå er kjent som «Crocodile» Dundee (Paul Hogan). Hun får til slutt lov, og setter ut til et meget avsidesliggende sted langt inne i Australia. Etterhvert får møte den legendariske Dundee, og det viser seg raskt at historien hun har hørt var noe overdrevet, foten hans ble aldri revet av. Likevel opplever hun å bli fascinert av hans modige, men noe nonchalante, fremtoning. Hun ønsker å vite mer om hvordan han drepte krokodillen, og for å lære henne mer om Australias dyreliv bestemmer Dundee seg for å ta henne med ut på en ekspedisjon i Australias jungel, der han er lommekjent. Der får hun et svært nærgående og skremmende møte med en krokodille, men blir i siste liten reddet av Dundee.
Sue blir etter den dramatiske hendelsen stadig mer fascinert av denne åpne og utadvendte villmarksmannen og lurer på hvordan han ville klare seg i den urbane jungelen i New York. Dundee har aldri før vært i en storby, men lar seg overtale. Det oppstår en rekke pussige situasjoner da han ankommer storbyen og han har sin egen originale måte å løse de utfordringene han kommer ut for. For den unge damen blir det etterhvert tankevekkende å se den gigantiske kulturkollisjonen mellom villmarkens
spøkefulle naturbarn og de sofistikerte newyorkerne. De betrakter ham som en underlig fremtoning. Men han er vel så undrende
til de urbane snobbene han møter. Etterhvert oppstår det en romanse mellom Dundee og Sue.

Om filmen

Den internasjonale versjonen av Crocodile Dundee er noe kortere enn den australske og inneholder færre australske slanguttrykk.
Filmen har blant annet blitt kjent for sitatet «That's not a knife, That's a knife!», Crocodile Dundees kommentar da han blir forsøkt ranet på gaten i New York.
Byscenene i filmen ble spilt inn i New York City, mens scenene i Australia ble spilt inn i den lille byen McKinlay i Queensland og i Kakadu nasjonalpark.

Anmelderne og publikum

Crocodile Dundee ble forholdsvis godt mottatt av filmkritikerne og har oppnådd 88% på Rotten Tomatoes. Den kjente amerikanske filmkritikeren Roger Ebert gav den middelmådig omtale og endte opp på to av fire stjerner.
Filmen opplevde å bli en kjempemessig publikumssuksess i en rekke land i 1986 og 1987 og innbrakte $328 millioner på verdensbasis. På amerikanske kinoer innbrakte den $174,8 millioner, mens den i Australia spilte inn nesten 48 millioner australske dollar. Den innbrakte 38,5 millioner kroner i Sverige og sett av over 1,7 millioner svensker.
Filmen ble den nest mest innbringende spillefilmen på amerikanske kinoer i 1986 (såvidt slått av Top Gun).
Crocodile Dundee er den største kommersielle filmsuksessen i Australia til dags dato.

Bakgrunn for rollefiguren

Det var australieren Rodney William Ansell (1953-1999) som var modell for Paul Hogans rollekarakter. Ansell ble landskjent i 1977, etter å ha overlevd to måneder i Australias ødemark. Historien om turen kom både i bokform og dokumentarfilm. Ved en tilfeldighet fikk en av manusforfatterne bak Crocodile Dundee se et intervju med Ansell. Paul Hogan, som var lignet australieren, tente på ideen og laget dermed karakteren som ble gjennomgangsfigur i filmene.
Ansells skjebne endte imidlertid tragisk. Han endte sitt liv i en skuddveksling med politiet i 1999. Australieren var mistenkt for å ha stått bak skyting mot et hus i den australske villmarken. Etter å ha blitt jaktet på i tolv timer, drepte han en politimann og skadet en forbipasserende. I den påfølgende skuddvekslingen ble Ansell selv skutt og drept. Dette var imidlertid ikke den eneste tragedien i hans liv. Tidlig på 1990-tallet måtte han selge gården sin på grunn av anstrengt økonomi, noe han mente var myndighetenes skyld. På grunn av et statlig program for å kvitte seg med sykdom, mistet han 3000 kyr. I 1992 ble han dømt for kvegtyveri og bøtelagt for et angrep på en annen farmer.
Ansell ble separert fra sin kone på 1990-tallet. Ifølge et intervju med kona i 2005 (forfatterinnen Joanne van Os) skal han ha utviklet depresjon på begynnelsen av 1990-tallet. I denne perioden skal han også begynt å bruke narkotiske stoffer som mariujana og amfetamin. Ifølge kona var dette hovedårsaken til han havnet på skråplanet. I 2007 utgav hun en biografi som omhandlet livet til henne og Rodney. Ansell fikk to barn sammen med sin kone.